Fulltrúar Sameinuðu þjóðanna óttast að vaxandi átök í Jemen leiði til enn meiri hörmunga í landinu. Hungursneyð blasi við milljónum manna verði ekkert að gert.
Erindrekar Sameinuðu þjóðanna telja alvarlega hættu á hungursneyð í Jemen. Hungursneyð blasi við milljónum manna og vaxandi átök í Marib-héraði geri illt verra.
Ástandið í Jemen var rætt á fjarfundi hjá öryggisráði Sameinuðu þjóðanna í gærkvöld. Martin Griffiths, erindreki samtakannna í málefnum Jemens, sagði að sókn Hútí-fylkingarinnar í Marib-héraði og að samnefndri borg væri verulegt áhyggjuefni. Borgin er síðasta vígi alþjóðlega viðurkenndrar stjórnar í norðurhluta Jemens. Þar hefur verið tiltölulega friðsælt miðað við annars staðar í landinu og undanfarin misseri hefur um ein milljón manna leitað þar skjóls. Griffiths sagði að þúsundir kynnu að hrekjast á vergang réðist Hútí-fylkingin á borgina. Hann hvatti stríðandi fylkingar til að semja um vopnahlé.
Grifftihs sagði að brýnt væri að stríðandi fylkingar leyfðu óhindraða flutninga á hjálpargögnum til landsins bæði um höfnina í Hodeida og um flugvöllinn í höfuðborginni Sanaa. Breytt viðhorf Bandaríkjastjórnar til ástandsins í Jemen voru einnig til umræðu á fundinum, en Joe Biden, nýr forseti Bandaríkjanna, hefur lýst yfir áhuga á að beita sér í málinu. Hann tilkynnti í síðasta mánuði að Hútí-fylkingin yrði tekin af lista Bandaríkjastjórnar yfir hryðjuverkasamtök. Þetta telja margir auka möguleika á viðræðum milli stríðandi fylkinga, þeirra á meðal Mark Lowcock, sem fer með mannúðarmál hjá Sameinuðu þjóðunum, en hann sagði að fyrst yrði að leggja höfuðáherslu á að afstýra hungursneyð í Jemen.
Fulltrúar Sameinuðu þjóðanna óttast að vaxandi átök í Jemen leiði til enn meiri hörmunga í landinu. Hungursneyð blasi við milljónum verði ekkert að gert.